Egyptisk domstol vil høre sak mot presidentens fullmakter
En administrativ domstol i Kairo bekreftet at den skal ha et første rettsmøte i saken. Saken skal opp 4. desember. En del av det omstridte dekretet Mursi har utstedt, er at presidentens beslutninger ikke kan ankes inn for domstolene. Mursi har sagt at dekretet er ment å få fart i reformprosessen i landet og at de utvidede fullmaktene bare er midlertidige.Opposisjonen i landet anklager Mursi for kupp. - Mursi har tilranet seg all statlig makt og utnevnt seg selv til Egypts nye farao, hevder tidligere fredsprisvinner Mohamed ElBaradei. Presidentens tilhengere avviser dette og hevder beslutningen er et forsøk på å få fart på den langvarige og turbulente overgangen til demokrati. Men en av presidentens rådgivere, den kristne Samir Morqoz, sa fredag at han går av i protest mot beslutningene.Dekretene førte fredag til voldsomme protester over hele landet. Demonstranter slo til mot kontorene til presidentens parti, Frihets- og rettferdighetspartiet, i Suez, Ismailiya og Port Said. Bøker og møbler ble kastet ut av bygningen og satt fyr på, og det ble kastet steiner. Demonstrasjonene og opptøyene varte gjennom hele helgen. Minst en person skal ha blitt drept. Tirsdag har både tilhengere og motstandere av Mursi varslet store demonstrasjoner i Kairo.
Advokater og opposisjonsaktivister i Egypt har klaget president Mohamed Mursis dekret om utvidede fullmakter inn for en administrativ domstol.